د افغان سولې د خبرو په لړ کې زلمی خليلزاد سبا اسلام اباد ته ځي
د افغانستان د سولې د خبرو دپاره د امریکا ځانګړی استازی زلمی خليلزاد سبا د ګل، دوشنبې په ورځ د افغانستان د سولې د خبرو په لړ کې د اسلام اباد سفر کوي.
کراچۍ — د پاکستان د بهرنیو چارو د وزارت ویاند محمد فېصل ويلي د خليلزاد د سفر په اړوند په ټویټر ویلي، د نوموړي سره به د امریکا د بهرنيو چارو د وزارت د جنوبي او منځنۍ اسيا استازې اېلس ويلز هم په سفر کې مل وي. فېصل ويلي دغه سفر د افغان سولې د بهير، دوه اړخيزه اړيکو او معمول د مشورو د لړۍ برخه ده. خليلزاد په داسې حال کې د اسلام اباد سفر کوي چې نوموړي پرون د افغان ولسمشر اشرف غني سره په کابل کې ليدلي او په دغه ليدنه کې د افغانانو تر منځ د سولې په خبرو ټینګار شوی دی. ارګ ویلي په دغه ناسته کې په راتلونکي کې د افغان طالبانو سره د افغان حکومت په مشرۍ د نېغ په نېغه ملاقات غږ هم شوی دی. خليلزاد دوه ورځې وړاندې د پاکستان د وزيراعظم عمران خان ستاينه کړې وه چې هغه په افغانستان کې د تشدد د کمولو خواست کړی او دغه پاليسي چې د شخړې ختمولو دپاره ده او نور قومونه هم په دغه لړ کې مثبت رول ترسره کولی شي، د پاکستان پکې د سر رول دی. د زیارت، پنجشنبې په ورځ د پاکستان د وزيراعظم د دفتر نه په جاري شوي بيان کې ویل شوي وو عمران خان وايي پاکستان د افغانستان د امن په ګډون د بېن الافغاني خبرو ملاتړ کوي ځکه چې دوي د خپل ملک د راتلونکې فېصله په خپله وکړي. هغه په افغانستان کې د ټولو فريقېنو لخوا د تشدد په عملياتو سېوا کېدو د افسوس څرګندونه کړې او هغه بريدونه يې د غندنې وړ ګرځولي کوم چې د سولې هڅې کمزورې کوي. عمران خان په دې وروستيو کې د درې قبايلي ضلعو سفرونه کړي وو د باجوړ او خېبر په سفرونو کې يې په افغانستان کې د راتلونکو حکومتونو په اړوند څرګندونې کړې خو نزدې لس وړاندې يې په اورکزو کې ويلي ؤ نور د افغانستان حکومت ته کوم وړانديز نه کوي. افغان دولت د عمران خان د بيان غندنه کړې وه چې د افغانستان په کورنیو چارو کې لاس وهنه کوي.